CELEX: 32005D0581
Language: el
Date: 2005-07-25 00:00:00
Title: 2005/581/EK: Απόφαση της Επιτροπής, της 25ης Ιουλίου 2005, που επιτρέπει τη διάθεση στην αγορά της ισομαλτουλόζης ως νέου τροφίμου ή νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2005) 2776]

29.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 199/90
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 25ης Ιουλίου 2005
   που επιτρέπει τη διάθεση στην αγορά της ισομαλτουλόζης ως νέου τροφίμου ή νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό Ε(2005) 2776]
   (Το κείμενο στη γερμανική γλώσσα είναι το μόνο αυθεντικό)
   (2005/581/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
   Εκτιμώντας τα ακόλουθα:
   
               (1)
            
            
               Στις 4 Μαρτίου 2004 η Südzucker AG υπέβαλε αίτηση στις αρμόδιες γερμανικές αρχές για διάθεση στην αγορά της ισομαλτουλόζης ως νέου τροφίμου ή νέου συστατικού τροφίμων.
            
         
               (2)
            
            
               Την 1η Οκτωβρίου 2004 ο αρμόδιος γερμανικός φορέας αξιολόγησης τροφίμων εξέδωσε την αρχική του έκθεση αξιολόγησης. Στην έκθεση αυτή, κατέληξε στο συμπέρασμα ότι οι προτεινόμενες χρήσεις της ισομαλτουλόζης είναι ασφαλείς όσον αφορά την κατανάλωση από τον άνθρωπο.
            
         
               (3)
            
            
               Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 30 Νοεμβρίου 2004.
            
         
               (4)
            
            
               Εντός της περιόδου των 60 ημερών που ορίζεται στο άρθρο 6 παράγραφος 4 του κανονισμού (ΕΚ) αριθ. 258/97, διατυπώθηκαν αιτιολογημένες αντιρρήσεις για την εμπορία του προϊόντος σύμφωνα με τη διάταξη αυτή. Οι αντιρρήσεις/παρατηρήσεις συζητήθηκαν με τα κράτη μέλη σε συνεδρίαση της μόνιμης επιτροπής στις 14 Φεβρουαρίου 2005 όσον αφορά την αρχική αίτηση για διάθεση στην αγορά της Κοινότητας της ισομαλτουλόζης, την οποία υπέβαλε η Cargill.
            
         
               (5)
            
            
               Όσον αφορά τις πληροφορίες που αφορούν τις τροφικές ιδιότητες, οι οποίες περιλαμβάνονται στην επισήμανση και τις διαφημίσεις των τροφίμων που περιέχουν ισομαλτουλόζη, ισχύουν οι κανόνες της οδηγίας 90/496/ΕΟΚ του Συμβουλίου, της 24ης Σεπτεμβρίου 1990, σχετικά με τους κανόνες επισήμανσης των τροφίμων όσον αφορά τις τροφικές τους ιδιότητες (2).
            
         
               (6)
            
            
               Βάσει της αρχικής έκθεσης αξιολόγησης, διαπιστώνεται ότι η ισομαλτουλόζη πληροί τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ισομαλτουλόζη, όπως προσδιορίζεται στο παράρτημα, μπορεί να διατίθεται στην αγορά της Κοινότητας ως νέο τρόφιμο ή νέο συστατικό τροφίμων για χρήση σε τρόφιμα.
   Άρθρο 2
   Η ονομασία «ισομαλτουλόζη» αναγράφεται στην επισήμανση του προϊόντος ή στον κατάλογο των συστατικών των τροφίμων στα οποία εμπεριέχεται.
   Η ονομασία ισομαλτουλόζη παραπέμπει με αστερίσκο (*) σε υποσημείωση σε εμφανές σημείο, όπου αναγράφεται η φράση «η ισομαλτουλόζη είναι πηγή γλυκόζης και φρουκτόζης». Η φράση αυτή αναγράφεται με χαρακτήρες τουλάχιστον ιδίου μεγέθους με αυτούς του καταλόγου των συστατικών.
   Άρθρο 3
   Η παρούσα απόφαση απευθύνεται στη Südzucker AG Mannheim/Ochsenfurt, Maximilianstraβe 10, D-68165 Mannheim.
   
      Βρυξέλλες, 25 Ιουλίου 2005.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 43 της 14.2.1997, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1882/2003 (ΕΕ L 284 της 31.10.2003, σ. 1).
   
      (2)  ΕΕ L 276 της 6.10.1990, σ. 40· οδηγία όπως τροποποιήθηκε τελευταία από την οδηγία 2003/120/ΕΚ της Επιτροπής (ΕΕ L 333 της 20.12.2003, σ. 51).
   
      ΠΑΡΑΡΤΗΜΑ
      ΠΡΟΔΙΑΓΡΑΦΕΣ ΤΗΣ ΙΣΟΜΑΛΤΟΥΛΟΖΗΣ
      Ορισμός
      Αναγωγικός δισακχαρίτης που αποτελείται από ένα τμήμα γλυκόζης και ένα τμήμα φρουκτόζης που συνδέονται με α-1,6 γλυκοζιτικό δεσμό. Λαμβάνεται από τη σακχαρόζη με ενζυματική διαδικασία. Το εμπορικό προϊόν είναι μονοϋδρικό.
      Χημική ονομασία
      6-O-άλφα-D-γλυκοπυρανοζυλο-D-φρουκτοφουρανόζη, μονοϋδρική
      Αριθμός CAS
      13718-94-0
      Χημικός τύπος
      C12H22O11 · H2O
      Συντακτικός τύπος
      
         
      Τυπικό βάρος
      360,3 (μονοϋδρική)
      Δοκιμασία
      Ελάχιστη περιεκτικότητα 98 % επί ξηρού
      Περιγραφή
      Ουσιαστικά άοσμοι, λευκοί ή σχεδόν λευκοί κρύσταλλοι με γλυκιά γεύση
      Απώλεια κατά την ξήρανση
      Το ανώτερο 6,5 % (60 °C, 5 h)
      Μόλυβδος
      Το ανώτερο 0,1 mg/kg
      Προσδιορίστε με τεχνική ατομικής απορρόφησης, κατάλληλη για το καθορισμένο επίπεδο. Η επιλογή του μεγέθους του δείγματος και η μέθοδος προετοιμασίας του δείγματος μπορούν να βασίζονται στις αρχές της μεθόδου που περιγράφεται στο FNP 5 (1), «Ενόργανες μέθοδοι».
      
         (1)  Food and Nutrition Paper 5 Rev. 2 — Guide to specifications for general notices, general analytical techniques, identification tests, test solutions and other reference materials. (JECFA) 1991, 322 σελ., English — ISBN 92-5-102991-1.